ค่าฝุ่น PM 2.5 กทม.และปริมณฑลยังสูงขึ้นเกือบทุกพื้นที่ เนื่องจากลมสงบและการจราจรหนาแน่น เฝ้าระวังต่อเนื่องทั้งสัปดาห์
ค่าฝุ่น PM 2.5 กทม.และปริมณฑลยังสูงขึ้นเกือบทุกพื้นที่ เนื่องจากลมสงบและการจราจรหนาแน่น เฝ้าระวังต่อเนื่องทั้งสัปดาห์นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM2.5 ในพื้นที่กรุงเทพมหานครและปริมณฑลวันนี้ (8 ม.ค.63) ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 39-71 ไมโครกรัมต่อลูกบาศก์เมตร ภาพรวมปริมาณฝุ่นละอองมีแนวโน้มเพิ่มขึ้นเกือบทุกพื้นที่เมื่อเทียบกับเมื่อวาน (7 ม.ค.63) พบพื้นที่ที่คุณภาพอากาศเริ่มมีผลกระทบต่อสุขภาพ 38 พื้นที่ เช่น เขตบางกอกน้อย // ริมถนนพระราม 2 เขตบางขุนเทียน // ริมถนนกาญจนาภิเษก เขตบางขุนเทียน // เขตภาษีเจริญ // เขตหลักสี่ // เขตบางเขน // ริมถนนพระราม 3 เขตยานนาวา // เขตคลองเตย // เขตบางคอแหลม // ริมถนนนวมินทร์ แยกบางกะปิ // เขตบึงกุ่ม // ริมถนนดินแดง เขตดินแดง // เขตพระนคร // ริมถนนลาดพร้าว ซอยลาดพร้าว 95 เขตวังทองหลาง // ตำบลทรงคนอง อำเภอพระประแดง จังหวัดสมุทรปราการ // ตำบลปากน้ำ อำเภอเมือง จังหวัดสมุทรปราการ // ตำบลอ้อมน้อย อำเภอกระทุ่มแบน จังหวัดสมุทรสาคร เนื่องจากสภาพการจราจรหนาแน่นตั้งแต่ช่วงเช้า ส่งผลให้ฝุ่นละอองสะสมในหลายพื้นที่ ประกอบกับ สภาพอากาศหลายพื้นที่ของกรุงเทพมหานครมีลมสงบถึงลมอ่อนทั้งสัปดาห์ ส่งผลให้ฝุ่นละอองสะสมเพิ่มขึ้น จึงขอให้ประชาชนในพื้นที่ดังกล่าวควรเฝ้าระวังสุขภาพและลดระยะเวลาการทำกิจกรรมกลางแจ้ง            อธิบดีกรมควบคุมมลพิษ (คพ.) กล่าวย้ำว่า ขอความร่วมมือประชาชนงดการเผาในที่โล่งทุกชนิด บำรุงรักษาเครื่องยนต์ไม่ให้เกิดควันดำ ใช้ระบบขนส่งสาธารณะทดแทนการใช้รถส่วนบุคคล ตรวจสอบและไม่ใช้รถขนส่งสาธารณะที่มีควันดำ และขอความร่วมมือสถานที่ก่อสร้างและโรงงานอุตสาหกรรมควบคุมและลดการระบายฝุ่นและมลพิษทางอากาศด้วย